Årsmelding 2005, Hifo Vestfold

Hifo Vestfold hadde pr. 02.12.05 25 betalende medlemmer, dvs. 7 færre enn året før. Styret har bestått av Jan Erik Ringstad (leder), Stig Bjørshol (kasserer), Steinar Sæther, Anita Norli og Ingrid Nøstberg (sekretær).

Lokallaget har i perioden fra forrige årsmøte 06.04.05 hatt en ekskursjon og ett medlemsmøte med foredrag. Ekskursjonen fant sted 29. mai, og gikk til Bastøya utenfor Horten. Deltagerne tok ferje til Bastøya og fikk der en omvisning med guide. Alle hadde med mat slik at det ble en hyggelig tur. Arrangementet var åpent for medlemmer med familie og venner, og det var ca. 16 frammøtte. Medlemsmøtet fant sted 24. november på Pizzanini i Tønsberg. Jørn Magdahl holdt foredraget ”Heismontørenes fagforening. Den mest radikale fagforeningen i Norge”. Hifo spanderte pizza på de 7 frammøtte.

I tillegg til arrangementer i egen regí, har Hifo’s medlemmer også blitt invitert på andre arrangementer med historie som tema. 8. – 10.september arrangerte Sandefjordmuseene ”Internasjonal konferanse om hvalfangsthistorie”. 13. november arrangerte Fylkesarkivet for Vestfold Arkivenes dag med arbeiderhistorie som tema.

Styret har hatt 2 styremøter i løpet av perioden, i tillegg til kommunikasjon pr. e-post og telefon. Det var ingen representanter fra Hifo Vestfold på Hifo’s årlige seminar og årsmøte i Trondheim.

Årsmøtet 2004 ble orientert om en forespørsel fra Hifo sentralt om Hifo Vestfold kan arrangere Hifo-seminaret 2007. Styret fikk klarsignal om å jobbe videre med saken. Etter sonderinger med bl.a. Høyskolen i Vestfold vedtok styret 22.09.05 følgende: ”Styret i Hifo Vestfold går inn for å arrangere Hifo-seminaret i 2007. Styret innhenter nødvendig informasjon fra tidligere arrangører med sikte på å nedsette en arbeidsgruppe på neste styremøte”. Arbeidsgruppa er nedsatt og har hatt sitt første møte.

